Ja, hvis du udbetaler medarbejderen hel eller delvis løn under orloven, så optjener vedkommende også ret til betalt ferie. Det gælder ligegyldigt hvilken type orlov der er tale om i forbindelse med at blive forældre: graviditetsorlov, barselsorlov, fædreorlov eller forældreorlov. Udbetaling af løn under barsel kan enten være aftalt individuelt, fremgå af en overenskomst, af en virksomhedspolitik eller følge af funktionærloven (det er endnu uafklaret, hvordan den nye barselslovgivning eventuelt kommer til at få indflydelse på denne). Hvis virksomheden omvendt ikke betaler løn, vil medarbejderen under sin orlov udelukkende få barselsdagpenge. Men barselsdagpenge som eneste udbetaling udløser ikke, at medarbejderen optjener ret til betalt ferie (fra arbejdsgiver) under orloven.